בימי הקיץ והחופש הגדול מהווים הפארקים והגנים הציבוריים בחדרה אלטרנטיבה מהנה לבילוי פנאי משפחתי.
פארק נחל חדרה – הוותיק שבהם, אשר רק בשנים האחרונות הפך לפנינת פנאי אמתית, הוא פארק נחל חדרה. הפארק משתרע על כ-500 דונם לאורך שתי הגדות בין הים וכביש מספר 2. לאורך הגדה הדרומית עובר שביל ישראל וממשיך לגבעת אולגה, ליער חדרה ולנחל אלכסנדר.
אקו פארק – פארק נוסף שמושך מבקרים מכל העיר והאזור הוא אקו פארק, הפארק המרכזי בשכונת הפארק, המשתרע על פני כ-70 דונם. בתוך הפארק אגם אקולוגי על שטח של כ-5 דונם עם צמחייה וסוגי דגים אשר תפקידם, מעבר לנוי, לסנן את המים במקום משאבות חיצוניות.
פארק הים – פארק משחקים חדיש הוקם גם בשכונת עין הים, ומשתרע על שטח של 17 דונם בין מגדלי המגורים בשכונה. בתכנון הפארק הושם דגש על הקירבה לים, ולכן גם הקו המוביל בתכנון היה מים. במסגרת קו זה כולל הפארק נביעה בשטח גבוה הצופה על כלל הפארק, וכן אזור ג'טים, מים קופצים, ובילוי במתחם המזרקות. אפילו האשפתונים שהותקנו בפארק עוצבו בהשראת הים בצורת דולפינים, לעידוד שמירה על ניקיון הפארק וסביבתו.
פארק חדרה הצעירה – גם בשכונת חדרה הצעירה קיים פארק חדיש ורחב ידיים, המשתרע על כ-12.5 דונם. באי הפארק נהנים מפארק חדיש ברמה גבוהה, עם מדשאות, מתקני משחקים המיועדים לגילאים שונים, כולל נדנדה ייחודית להורה וילד, מגרשי פטנק, פינות ישיבה וגינוי נוי.
שדרת אמיר – אתר נוסף, שאמנם אינו פארק אך מציע מגוון פעילויות, הוא השדרה הפעילה ברחוב הרצל, הנקראת ע"ש סא"ל מי-טל ז"ל, בן חדרה שנפל בלבנון בשנת 1988. השדרה נמשכת מהקיוסק ההיסטורי ברחוב אחד העם ועד לרחוב ז'בוטינסקי, וכוללת שני שבילי הליכה ובמרכז שביל פעילות. השביל הפעיל כולל מתקני משחקים אלטרנטיביים, כמו מחילת מעבר, נדנדות מסתובבות, מקבילים, מסלול שיווי משקל, מגלשה טופוגרפית, גבעת טיפוס מבולי עץ ועוד. לאורך השביל הותקנו פינות ישיבה, הן ספסלים והן אלמנטים של ישיבה פיסולית.